DEĊIŻJONI TAL-KUMMISSJONI
ta’ l-20 ta' Frar 2007
li tagħti eżenzjoni lill-Italja skond id-Direttiva tal-Kunsill 92/119/KEE għat-trasport tal-ħnieżer għad-dbiċċir fit-toroq privati u pubbliċi lejn il-biċċeriji ġewwa żona ta' protezzjoni
(notifikat bid-dokument numru C(2007) 499)
(It-test bit-Taljan biss huwa awtentiku)
(2007/123/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat d-Direttiva tal-Kunsill 92/119/KEE tas-17 ta' Diċembru 1992 li ntroduċiet miżuri Komunitarji ġenerali għall-kontrol ta' ċertu mard ta' l-annimali u l-miżuri speċifiċi li għandhom x’jaqsmu mal-marda vexxikolari tal-ħnieżer (1), u b’mod partikolari l-Artikolu 7(2)(d) ta' l-Anness II tagħha,
Billi:
(1)
Fil-15 ta' Novembru 2006 ġiet stabbilita żona ta' protezzjoni mill-awtorità kompetenti fl-Italja madwar tifqigħa tall-marda vexxikolari tal-ħnieżer fil-muniċipalità ta' Romano di Lombardia, il-Provinċja ta' Bergamo, fi qbil ma' l-Artikolu 10 tad-Direttiva 92/119/KEE.
(2)
B’hekk, il-moviment u t-trasport tal-ħnieżer f’toroq pubbliċi u privati ġewwa dik iż-żona ta' protezzjoni ġew ipprojbiti.
(3)
Madanakollu, l-Italja ressqet rikjesta għall-eżenzjoni minn dik il-projbizzjoni għat-trasport tal-ħnieżer għad-dbiċċir li joriġinaw minn barra dik iż-żona ta' protezzjoni, fit-toroq pubbliċi u privati li jinsabu ġewwa żona ta' protezzjoni, sabiex isir it-trasport tagħhom lejn il-biċċerija li tinsab fiż-żona ta' protezzjoni.
(4)
Jixraq li ssir proviżjoni għal dik l-eżenzjoni, soġġetta għall-kondizzjoni li l-Italja tieħu miżuri stretti ta' kontroll u ta' prekawzjoni li jiggarantixxu li ma hemm ebda riskju għat-tixrid tal-marda.
(5)
Il-miżuri pprovduti f’din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u Saħħet l-Annimali,
ADOTTAT DIN ID-DEĊIŻJONI
Artikolu 1
1. L-Italja tista’ tawtorizza t-trasport tal-ħnieżer għad-dbiċċir li joriġinaw minn barra ż-żona ta' protezzjoni stabbilita fil-15 ta' Novembru 2006 madwar it-tifqigħa tal-marda vexxikolari tal-ħnieżer li kien hemm fil-muniċipalità ta' Romano di Lombardia, il-Provinċja ta' Bergamo (’il-ħnieżer’), fit-toroq pubbliċi u privati ġewwa ż-żona ta' protezzjoni lejn il-biċċerija “Nru IMC 825 M” (’il-biċċerija’), skond il-kondizzjonijiet li ġejjin:
(a)
il-bgħid tal-ħnieżer għandu jiġi nnotifikat mill-inqas 24 siegħa bil-quddiem mill-veterinarju uffiċjali għall-impriża oriġinarja, lill-veterinarju uffiċjali tal-biċċerija;
(b)
it-trasport tal-ħnieżer lejn il-biċċeriji għandu jsir permezz ta' kurutur; id-dettalji ta' dak il-kurutur għandhom jiġu stipolati minn qabel mill-Italja;
(ċ)
il-vetturi li jittrasportaw il-ħnieżer għandhom ikunu ssiġillati mill-awtorità kompetenti qabel id-dħul fil-kurutur; fil-ħin ta' l-issiġillar, l-awtorità kompetenti għandha tirreġistra n-numru ta' reġistrazzjoni tal-vettura u numru tal-ħnieżer ittrasportati fihom;
(d)
fil-wasla tagħhom fil-biċċerija, l-awtorità għandha:
(i)
tispezzjona u tneħħi s-siġill fuq il-vettura;
(ii)
tkun preżenti fil-ħin meta jkun qegħdin iħottu l-annimali
(iii)
jirreġistraw in-numru ta' reġistrazzjoni tal-vettura u n-numru ta' ħnieżer fiha.
2. Kull vettura li tittrasporta l-ħnieżer lejn il-biċċerija għandha, immedjatament wara li jħottu, titnaddaf u tiġi disinfettata skond kontroll uffiċjali u fi qbil ma' l-istruzzjonijiet ta' l-awtorità kompetenti.
Artikolu 2
Din id-Deċiżjoni hija indirizzata lir-Repubblika ta’l-Italja.
Magħmul fi Brussell, 20 ta' Frar 2007.